並入《開寶本草》紅豆蔻。
蠻薑（《綱目》），子名紅豆蔻。
時珍曰︰陶隱居言此薑始出高良郡，故得此名。按高良，即今高州也。漢為高涼縣，吳 改為郡。其山高而稍涼，因以為名，則高良當作高涼也。
弘景曰︰出高良郡，二月、三月採根。形氣與杜若相似，而葉如山薑。
時珍曰︰高良薑、紅豆蔻，並宜炒過入藥。亦有以薑同吳茱萸、東壁土炒過入藥用者。
辛，大溫，無毒。志曰︰辛、苦，大熱，無毒。
暴冷，胃中冷逆，霍亂腹痛（《別錄》）。下氣益聲，好顏色。煮飲服之，止痢 （藏器）。治風破氣，腹內久冷氣痛，去風冷痺弱（甄權）。轉筋瀉痢，反胃嘔食，解酒毒，消宿食（大明）。含塊咽津，治忽然惡心，嘔清水，逡巡即瘥。若口臭者，同草豆蔻為末，煎飲（蘇頌）。健脾胃，寬噎膈，破冷癖，除瘴瘧（時珍）。
楊士瀛曰︰噫逆胃寒者，高良薑為要藥，人參、茯苓佐之，為其溫胃，解散胃中風邪也。
時珍曰︰《十全方》言︰心脾冷痛，用高良薑，細銼微炒為末，米飲服一錢，立止。太 祖高皇帝御製周顛仙碑文，亦載其有驗云。又穢跡佛有治心口痛方云︰凡男女心口一點痛者，乃胃脘有滯或有蟲也。多因怒及受寒而起，遂致終身。俗言心氣痛者，非也。用高良薑（以酒洗七次焙研），香附子（以醋洗七次焙研），各記收之。病因寒得，用薑末二錢，附末一錢；因怒得，用附末二錢，薑末一錢；寒怒兼有，各一錢半，以米飲加入生薑汁一匙，鹽一捻，服之立止。韓飛霞《醫通》書亦稱其功云。
腸虛水瀉，心腹絞痛，霍亂嘔吐酸水，解酒毒（志）。冷氣腹痛，消瘴霧毒瓦斯，去宿食，溫腹腸，吐瀉痢疾（甄權）。治噎膈反胃，虛瘧寒脹，燥濕散寒（時珍）。
時珍曰︰紅豆蔻，李東垣脾胃藥中常用之，亦取其辛熱芳香，能醒脾溫肺、散寒燥濕、消食之功爾。若脾肺素有伏火者，切不宜用。